དེ་ལྟར་མི་སྣའི་གཤིས་ཀ་བཞེངས་བསྐྲུན་ཉིད་གལ་ཆེ་བ་དཔེ་དང་གཞུང་ལུགས་གང་ཐད་ནས་གསལ་བར་ཤེས་ཐུབ་ལ།བོད་རང་གི་བརྩམས་སྒྲུང་གསར་པའི་ལོ་རྒྱུས་ལ་མཚོན་ནའང་།མེ་ཏོག་ལྡུམ་རའི་ནང་གི་ཀླན་ཀའིའདིས་ནང་ངང་ནས་འགོ་ལེགས་པོ་ཞིག་བརྩམས་ནས་ཡོད།འོན་ཀྱང་ཕྱིས་ཀྱི་གསར་རྩོམ་ཕྱོགས་ལ་བལྟས་ན།ནམ་ཡང་གཏམ་རྒྱུད་ཀྱི་བྱུང་རིམ་ཁོ་ན་གཙོར་འདོན་པའི་ཡིད་ཕངས་པའི་ཆ་དེ་ཁྱབ་ཆེ་བར་ཡོད།ཐ་ན་སྒྲུང་རིང་དང་སྒྲུང་འབྲིང་ཡིན་ཡང་གཤིས་ཀ་གསལ་ལ་གྱ་ནོམ་པ་གསོན་ཉམས་ལྡན་ཞིང་ལོ་རྒྱུས་ཀྱི་དགོངས་བཅུད་ལྡན་པ་ཞིག་ང་ཚོའི་སྣང་ངོར་འབྱོན་མ་ཐུབ།བརྩམས་སྒྲུང་མང་པོ་ཞིག་གིས་དངོས་ཡོད་རིང་ལུགས་ཀྱི་མཛེས་དཔྱོད་ལྟ་བའི་རྗེས་འབྲང་བཞིན་དུ་ཡོད་ཀྱང་།དངོས་ཡོད་རིང་ལུགས་ཀྱི་སྟེང་ནས་གྲུབ་འབྲས་ཆེན་པོ་ལོན་མ་ཐུབ་པ་དེ་མཐར་གཏུགས་ན་སྣང་བརྙན་གསལ་འཛོམས་ཅན་ཞིག་བཞེངས་བསྒྲུན་བྱེད་མ་ཐུབ་པའི་སྟེང་ན་ཡོད།འདི་ལྟར་བྱུང་དོན་གྱི་རྒྱུ་རྐྱེན་ཡང་གསར་རྩོམ་རང་ངོས་ནས་བཤད་ན་མི་སྣའི་སྣང་བརྙན་བཞེངས་བསྐྲུན་གྱི་ཕྱོགས་ལ་ངེས་ཤེས་མེད་པའི་རྐྱེན་གྱིས་ཡིན་པ་གོར་མ་ཆགདེ་བས་བོད་ཀྱི་དངོས་ཡོད་རིང་ལུགས་ཀྱི་བརྩམས་ཆོས་འཕེལ་རྒྱས་སུ་འགྲོ་དགོས་ན་འདི་ཕྱོགས་ཀྱི་རིག་པའི་གཞུང་ལུགས་དང་རྩོམ་རིག་བརྩམས་ཆོས་ལ་དམིགས་ཀྱིས་མཉམ་འཇོག་བྱ་བ་གལ་ཆེ།མེ་ཏོག་ལྡུམ་རའི་ནང་གི་ཀླན་ཀའིའདི་ཕྱོགས་ནས་སྐྱོན་ཀུན་ཟད་ཡོན་ཏན་ཀུན་ལྡནདུ་བྱས་མེད་མོད་ཀྱང་།སྣང་བརྙན་བཞེངས་བསྐྲུན་གལ་ཆེ་བ་ཡིན་པའི་ཕྱོགས་ལ་དེར་ངོས་འཛིན་གསལ་པོ་ཞིག་ཡོད་ཅིང་།རང་ཉིད་ཀྱི་གསར་རྩོམ་གྱི་ལག་ལེན་ཕྱོགས་ནས་ངོས་འཛིན་དེ་ཉིད་མངོན་དུའང་བྱས་པ་ཡིན་ལ།ལྷག་པར་དུ་རྩོམ་པ་པོས་བརྩམས་ཆོས་དེ་ཉིད་འབྲི་བའི་དུས་ཚོད་དུས་དེ་ལྟ་བུ་ཞིག་ནས་ཁོ་རང་ལ་གཤིས་ཀའི་བཞེངས་བསྐྲུན་ཕྱོགས་ན་དེ་ལྟའི་ཡང་དག་པའི་ངོས་འཛིན་ཡོད་པ་དངོས་གནས་རྩ་ཆེ་ལ་དཀོན་ཞིང་མཆོག་ཏུ་གྱུར་པ་ཞིག་ཡིན་པས།བོད་ཀྱི་རྩོམ་རིག་གསར་པའི་ལོ་རྒྱུས་ཀྱིས་ངེས་པར་དུ་ས་བཅད་ཞིག་བཞག་ནས་གནས་ཚུལ་འདི་དང་རྩོམ་པ་པོ་ཁོ་ནན་གྱིས་སྟོན་ཆོག་ཆོག་རེད།